Aprobat

prin Hotărîrea Guvernului

 nr.\_\_\_\_\_\_din\_\_\_\_\_\_\_\_\_2014

**REGULAMENT SANITAR**

**privind supravegherea sănătăţii persoanelor supuse**

**acţiunii** **factorilor de risc profesional**

**I. Dispoziţii generale**

1. Prezentul Regulament sanitar privind supravegherea sănătăţii persoanelor supuse acţiunii factorilor de risc profesional (în continuare Regulament) stabileşte cerinţele pentru supravegherea sănătăţii persoanelor în raport cu riscurile pentru sănătate la locul de muncă, prevenirea bolilor profesionale cauzate de factori de risc din mediul ocupaţional (chimici, fizici, fizico-chimici, psiho-emoţionali, biologici şi alţi factori provocaţi de procesul de muncă).

2. În înţelesul prezentului Regulament termenii şi expresiile de mai jos au următoarele definiţii:

1)*supravegherea sănătăţii persoanelor* reprezintă un spectru larg de servicii medico-sanitare care asigură prevenirea, depistarea stărilor premorbide a bolilor profesionale şi a bolilor condiţionate de producere, monitorizarea stării de sănătate a persoanelor şi a factorilor de risc din mediul ocupaţional, precum şipromovarea sănătăţii la locul de muncă;

2) *examenele medicale profilactice ale persoanelor supuse acţiunii factorilor de risc profesional* sunt parte componentă a supravegherii sănătăţii persoanelor şireprezintă examenul clinic general efectuat de către medicul în patologii profesionale cu participarea specialiştilor de profil şi aplicarea investigaţiilor paraclinice (în dependenţă de factorii de risc);

3)*promovarea sănătăţii la locul de muncă* reprezintă supravegherea activă a sănătăţii persoanelor în raport cu caracteristicile locului de muncă şi, în mod particular, cu factorii de risc profesional;

4) *persoană* **-** orice persoană care urmează să presteze sau prestează o muncă conform unei anumite specialităţi, calificări sau funcţii, care include:

a) persoana care se angajează în muncă;

b) lucrător/salariat, inclusiv lucrul prin cumul;

c) liber profesionist;

d) stagiar şi ucenic;

e) titular de patentă;

f) sezonier;

5)*factorii de risc profesional*reprezintă factorii din mediul ocupaţional şi ai procesului de muncă, specifici locului de muncă şi profesiei concrete, care pot influenţa sănătatea, în particular, pot cauza boli profesionale sau boli condiţionate de producere, reducând astfel capacitatea de muncă temporar sau de lungă durată, cu impact asupra sănătăţii urmaşilor;

6)*aptitudinea în muncă* reprezintă capacitatea angajatului din punct de vedere medical de a desfăşura activitatea la locul de muncă în profesia/funcţia pentru care se solicită examenul medical;

7)*aptitudinea condiţionată* reprezintă capacitatea angajatului din punct de vedere medical de a desfăşura activitatea la locul de muncă în condiţiile respectării anumitor recomandări medicale;

8)*inaptitudinea temporară în muncă* reprezintă incapacitatea (după indicaţii medicale) angajatului de a desfăşura activitatea la locul de munca în profesia/funcţia pentru care se solicită examenul medical privind aptitudinea în muncă, până la reevaluarea sănătăţii de către medicul în patologii profesionale;

9) *inaptitudinea permanentă în muncă* reprezintă incapacitatea medicală a angajatului de a desfăşura activitatea la loculul de muncă în profesia/funcţia pentru care se solicită examenul medical privind aptitudinea în muncă;

10) *boală profesională*– afecţiune care se produce în urma acţiunii nocive a factorilor fizici, chimici sau biologici caracteristici locului de muncă sau în urma suprasolicitării unor organe sau sisteme ale organismului uman în timpul exercitării unei meserii sau profesii;

11) *boală condiţionată de producere* reprezintă o boala generală polietiologică care apare şi se dezvoltă preponderent în prezenţa unor condiţii nefavorabile de muncă;

12)*supravegherea specială* prevede examenul medical profilactic efectuat de către medicul în patologii profesionale, în vederea stabilirii aptitudinii în muncă pentru angajaţii care se încadrează în următoarele categorii: persoanele cu vârsta cuprinsă între 15 şi 18 ani împliniţi, persoanele cu vârsta de peste 60 de ani, femeile gravide şi care alăptează, persoanele cu vederea monoculară,persoanele la evidenţă cu boli cronice, persoanele cu dizabilităţi.

13) contraindicaţii reprezintă stările morbide şi premorbide ce limitează sau împiedică activitatea persoanelor cu anumiţi factori specifici de risc profesional la locul de muncă, cu următoarele specificaţii:

a) contraindicaţiile menţionate servesc drept motiv de eliberare/neadmitere la locul de muncă cu factori de risc profesional;

b) contraindicaţiile sunt relative şi absolute; ele necesită evaluarea raportului dintre gravitatea bolii/ dizabilitate şi factorii de risc profesional la locul de muncă;

c)inaptitudinea psihologică a persoanei reprezintă contraindicaţie pentru funcţia sau locul de muncă în cazul lipsei potenţialului psihologic;

*d)* bolile acute, până la vindecarea lor, constituie contraindicaţii absolute;

14) *fişa de solicitare a examenului medical* reprezintă documentul unic care reglementează trimiterea persoanelor la examenul medical (anexa nr.2 la prezentul Regulament).

15) *fişa de identificare a factorilor de risc profesional* reprezintă un document care reglementează evaluarea factorilor de risc profesional la locul de muncă (anexa nr.3 la prezentul Regulament).

3. Supravegherea sănătăţii persoanelor expuse acţiunii factorilor de risc din mediul ocupaţional în teritoriul administrativ este în responsabilitatea Centrelor de Sănătate Publică (în continuare CSP) reprezentate de către medicii igienişti în sănătatea ocupaţională.

4. Examenele medicale profilactice sunt efectuate de către Comisiile medicale specializate din Instituţiile Medico-Sanitare Publice/Private (în continuare Comisii medicale), abilitate în modul stabilit de către Ministerul Sănătăţii.

5. Comisia medicală se stabileşte prin ordinul Instituţiei Medico-Sanitare Publice/Private cu nominalizarea medicului în patologii profesionale ca Preşedinte al comisiei medicale, responsabil pentru organizarea şi desfăşurarea examenelor medicale profilactice. În componenţa Comisiei medicale obligatoriu trebuie inclus medicul igienist în sănătatea ocupaţională.

6. Examenul medical profilactic este obligatoriu pentru toate persoanele expuse acţiunii factorilor de risc din mediul ocupaţional, conform Listei serviciilor medicale profilactice prevăzute în anexa nr.1 la prezentul Regulament şi se efectuează:

a) pentru complexul de factori de risc profesional existenţi la locul de muncă.

b) indiferent de valorile factorilor chimici prezenţi în aerul zonei de muncă.

7. În cazul când va apărea necesitatea, argumentată ştiinţific/medical, de a include sau exclude unii factori de risc din mediul ocupaţional,contraindicaţii sau investigaţii clinice/paraclinice, Ministerul Sănătăţii va înainta spre aprobare, prin Hotărîre de Guvern, modificări în Lista serviciilor medicale.

**II. Obligaţiile angajatorului**

8. Angajatorul din orice domeniu de activitate, atât din sectorul public, cât şi cel privat, este obligat:

a) să asigure fonduri şi condiţii pentru buna efectuare a tuturor serviciilor medicale necesare pentru supravegherea sănătăţii lucrătorilor, fără a implica pe aceştia în costurile aferente supravegherii medicale profilactice specifice riscurilor profesionale;

b) să completeze Fişele de solicitare a examenelor medicale conform anexei nr.2 la prezentul Regulament;

c) să completeze Lista nominală a lucrătorilor care activează în condiţiile acţiunii factorilor de risc din mediul ocupaţional (în continuare Lista nominală) conform anexei nr.4 la prezentul Regulament şi să coordoneze aceasta cu medicii şefi din CSP teritoriale;

d) să completeze Fişele de identificare a factorilor de risc profesional conform anexei nr.3 la prezentul Regulament. Fişa de identificare a factorilor de risc profesional se completează pentru fiecare loc de muncă şi se coordonează cu medicii şefi din CSP teritoriale;

e) să asigure trimiterea la examenele medicale profilactice a tuturor lucrătorilor, expuşi factorilor de risc din mediul ocupaţional;

f) să execute recomandările Comisiei medicale indicate în Fişa de aptitudine şi Actul final, conform anexei nr.6 şi 7 la prezentul Regulament.

g) să aplice măsuri tehnico-organizatorice preventive la locurile de muncă ţinând cont de starea de sănătate a fiecărui lucrător.

h) să păstreze Listele nominale, Fişele de identificare a factorilor de risc profesional şi Fişele de aptitudine pe perioada de activitate a lucrătorului.

i) să transmită Instituţiei Medico-Sanitare Publice/Private care a organizat ultimul examen medical profilactic documentaţia referitor la examenele medicale pentru preluarea şi păstrarea acesteia, în cazul în care unitatea economică se află în proces de faliment ori lichidare.

9. Angajatorul va folosi rezultatele investigaţiilor de laborator şi măsurărilor instrumentale la locurile de muncă efectuate de către instituţiile abilitate pentru completarea deplină a documentului indicat în pct. 9 spct. d).

**III. Servicii medicale profilactice**

10. Serviciile medicale profilactice reprezintă: examenul medical la angajarea în muncă, de adaptare, periodic, la reluarea activităţii, supraveghere specială şi promovarea sănătăţii la locul de muncă.

11.Serviciile medicale profilactice indicate în pct.10 se efectuează în conformitate cu anexa nr.1 la prezentul Regulament, precum şi altor acte normative specifice, aprobate în modul stabilit.

12. Examenele medicale profilactice se efectuează în baza:

1) Fişei de solicitare a examenelor medicale;

2) Listei nominale (în cazul examenului medical periodic);

3) Fişei de identificare a factorilor de risc profesional, completată în mod obligatoriu la toate rubricile şi semnată de către angajator.

13. Fişa de identificare a factorilor de risc profesional nu se prezintă la următoarele examene medicale periodice în cazul lipsei schimbărilor printre factorii nominalizaţi la locul de muncă.

14. Examenul psihologic a aptitudinilor în muncă se efectuează la indicaţia medicului în patologii profesionale, în cazul în care este necesar de apreciat potenţialul psihologic profesional pentru locul de muncă ocupat sau când factorii de risc pot avea impact asupra stării psihoemoţionale.

15. Examenul medical se finalizează cu completarea următoarelor documente (în doua exemplare):

a) Fişa de aptitudine - un exemplar pentru angajator şi altul pentru persoana examinată;

b) Lista nominală şi Actul final (în cazul examenului medical periodic) - un exemplar pentru angajator şi altul pentru CSP.

**IV. Examenul medical la angajarea în muncă**

16. Examenul medical la angajarea în muncăstabileşte aptitudinea/ aptitudinea condiţionată/inaptitudinea permanentă în muncă pentru profesia/funcţia şi locul de muncă:

a) compatibilitatea/ incompatibilitatea dintre eventualele afecţiuni, prezente în momentul examinării şi viitorul loc de muncă;

b) existenţa/ inexistenţa unei afecţiuni ce pune în pericol sănătatea şi securitatea celorlalte persoane de la acelaşi loc de muncă;

 17. Examenul medical la angajarea în muncă se efectuează pentru:

a) persoanele care urmează a fi angajate prin contract individual de muncă pe o perioadă determinată/ nedeterminată sau în bază de patentă, suportând toate cheltuielile din cont propriu;

b) persoanele care îşi schimbă locul de muncă sau activitatea în cadrul aceleaşi unităţi economice;

18. Examenul medical la angajarea în muncă se efectuează la solicitarea angajatorului, Agenţiei pentru Ocuparea Forţei de Muncă teritoriale (în cazul orientării profesionale a persoanelor cu statut oficial de şomer la cursuri de instruire, ocupaţia cărora include anumiţi factori de risc profesional) sau la solicitarea deţinătorului patentei, care vor prezenta Fişa de solicitare a examenului medical şi Fişa de identificare a factorilor de risc profesional,conform anexelor nr.2 şi nr.3 la prezentul Regulament.

19. În cazul instruirii profesionale a şomerilor Fişa de identificare a factorilor de risc profesionalse întocmeşte de către conducătorul cursului de instruire profesională, în baza informaţiei generale despre factorii de risc profesional la locul de muncă în profesia dată.

20. Examenul medical la angajarea în muncă constă în:

a) colectarea anamnezei profesionale (rutei profesionale) cu înregistrarea în Dosarul medical (anexa nr.5 la prezentul Regulament);

b) efectuarea examenului clinic general, examinarea de către specialiştii de profil;

c) efectuarea examenelor medicale paraclinice pentru fiecare persona conform anexei nr.1 la prezentul Regulament.

21. În cazul schimbării locului de munca persoana este obligată să prezinte Comisiei medicale copia Dosarului medical (conform anexei nr.5 la prezentul Regulament) de la locul de muncă anterior.

22. Medicul în patologii profesionale (la necesitate) solicită medicului de familie extrasul din fişa medicală a bolnavului (f.025e), în care sunt indicate datele despre maladiile suportate.

23. Datele rezultatelor examenului medical şi investigaţiilor suplimentare se înregistrează în Dosarul medical.

24. Preşedintele Comisiei Medicale, în baza Fişei de solicitare a examenului medical la angajare, Dosarului medical şi a rezultatului examenului medical efectuat, completează Fişa de aptitudine cu concluzia: apt, apt condiţionat, inapt pentru locul de muncă respectiv.

25. În funcţie de rezultatul examenului medical la angajare în muncă medicul igienist în sănătatea ocupaţionalăîn comun cupreşedinteleComisiei medicale fac propuneripentru angajator cu scopul de:

a) a adapta locul de muncă la caracteristicile anatomice, fiziologice, psihologice şi la starea de sănătate a persoanei angajate în muncă;

b) a angaja temporar persoana declarată apt condiţionat de muncă în alt loc de muncă fără condiţii nocive şi nefavorabile, până la crearea şi/sau adaptarea locului de muncă de bază.

**V. Examenul medical de adaptare în muncă**

26. Examenul medical de adaptare în muncă se efectuează în a treia lună de la angajare de către comisiile medicale şi/sau medicii din cadrul întreprinderilor cu implicarea obligatorie a medicului în patologii profesionale şi efectuarea investigaţiilor de laborator şi funcţionale, conform anexei nr.1 la prezentul Regulament.

27. Examenul medical de adaptare în muncă completează examenul medical la angajarea în muncă, în condiţiile concrete a locului de muncă (organizarea fiziologică a muncii, a mediului de muncă, relaţiile om-maşină, relaţiile psiho-sociale în cadrul colectivului de muncă) şi are următoarele scopuri:

a) determinarea schimbărilor survenite în perioada adaptării la condiţiile noi de muncă;

b) depistarea unor cauze medicale privind starea sănătăţii sau psihologice, inclusiv legată de dizabilitate ale neadaptării la noul loc de muncă şi recomandarea măsurilor de soluţionare a acestora.

28. Lucrătorii care activează în baza de contract pe o perioada pînă la 5 luni (sezonieri etc.) nu sunt supuşiexamenului medical de adaptare în muncă.

**VI. Examenul medical periodic**

 29. Scopul examenului medical periodic:

a) supravegherea în dinamică a stării de sănătate a lucrătorilor, confirmarea sau infirmarea la anumite perioade de timp stabilite a aptitudinii în muncă pentru profesia/funcţia şi locul de muncă pentru care s-a făcut angajarea şi s-a eliberat fişa de aptitudine;

 b) depistarea precoce a unor boli care constituie contraindicaţii pentru activităţile şi locurile de muncă cu expunerea la factori de risc profesional;

 c) diagnosticarea stărilor premorbide ale bolilor profesionale şi bolilor condiţionate de producere;

 d) depistarea bolilor care constituie un risc iminent pentru viaţa şi sănătatea celorlalţi lucrători la acelaşi loc de muncă sau în funcţia dată;

 e) diagnosticarea bolilor cronice, inclusiv celor condiţionate de producere;

 f) efectuarea măsurilor profilactice şi de reabilitare pentru restabilirea capacităţii de muncă a lucrătorilor.

 30. Examenul medical periodic include:

a)înregistrarea schimbărilor în starea sănătăţii lucrătorilor, care au intervenit în intervalul de la examenul medical la angajare/adaptare sau de la examenul medical periodic precedent până la momentul actual;

b) examenul clinic general, conform Dosarului medical prevăzut în anexa nr.5 la prezentul Regulament;

c) organizarea examenelor clinice generale şi examenelor paraclinice în funcţie de factorul de risc din mediul ocupaţional, conform anexei nr.1 la prezentul Regulament şi examenul indicat de către medicul în patologii profesionale;

d) înregistrarea rezultatelor în Dosarul medical prevăzut în anexa nr.5 la prezentul Regulament;

e) finalizarea concluziei prin completarea de către medicul în patologii profesionale a Fişei de aptitudine şi Listei nominale, conform pct. 15.

f) la indicaţia medicului în patologii profesionale, pentru stabilirea incompatibilităţilor medicale cu riscurile profesionale evaluate, examenul medical periodic poate cuprinde investigaţii şi/sau examene medicale de specialitate suplimentare celor prevăzute în anexa nr.1 la prezentul Regulament.

31. Frecvenţa examenelor medicale periodice este stabilită prin Lista serviciilor medicale profilactice obligatorii acordate persoanelor în funcţie de expunerea profesională conform anexei nr.1 la prezentul Regulament (intervalul dintre două verificări medicale periodice nu trebuie să depăşească termenii indicaţi în anexa nr.1) şi poate fi modificată numai la propunerea medicului igienist în sănătatea ocupaţională sau medicului în patologii profesionale, cu informarea în scris a angajatorului.

32. Periodicitatea examenelor medicale profilactice (după factorii de risc profesional, indicaţi în anexa nr.1 la prezentul Regulament) pentru unele categorii de activităţi profesionale (ocupaţi la lucrările de instalarea, repararea, reglarea utilajului, maşini, etc. la obiectivele de producere şi personalul laboratoarelor fizico-chimice) se stabileşte o dată în 2 ani.

33. Examenul medical periodic (clinic, de laborator sau paraclinic) se poate efectua şi în intervale mai scurte decât cele prevăzute în anexa nr.1 la prezentul Regulament, dacă acest lucru este prevăzut în contractul colectiv de muncă.

34. În cazul suspectării bolii profesionale persoana examinată va fi trimisă la Consiliul Naţional de patologii profesionale pentru stabilirea diagnosticului.

35. Comisiile medicale, la stabilirea concluziei inapt/inapt temporar, vor prezenta angajatorului în termen de 3 zile calendaristice după finisarea examenului medical periodic Fişele de aptitudine conform anexei nr.6 la prezentul Regulament.

36. Comisiile medicale vor întocmi şi vor prezenta angajatorului în termen de 20 zile calendaristice de la finisarea examenului medical periodic Actul final conform anexei nr.7 la prezentul Regulament.

**VII. Examenul medical la reluarea activităţii**

37. Examenul medical la reluarea activităţii se efectuează după întreruperea activităţii pe o perioadă de cel puţin 90 de zile pe motive de sănătate, sau de 6 luni pentru orice alte cauze, în termen de 7 zile de la reluarea activităţii, cu respectarea dispoziţiilor pct. 30 la prezentul Regulament.

38. Efectuarea examenului medical la reluarea activităţii are următoarele scopuri:

 a) confirmarea aptitudinii lucrătorului pentru exercitarea profesiei/funcţiei deţinute anterior sau a unei profesii/funcţii noi la locul de muncă respectiv;

b) stabilirea unor măsuri de adaptare la locul de muncă;

c) reorientarea spre un alt loc de muncă, care să asigure lucrătorului menţinerea sănătăţii şi a capacităţii de muncă.

**VIII. Dispoziţii finale**

39. Fiecare persoană are dreptul să consulte medicul în patologii profesionale pentru orice simptome pe care le atribuie condiţiilor de muncă şi riscurilor legate de activităţile desfăşurate, implicându-se personal în costurile aferente.

40. Instituţiile Medico-Sanitare Publice/Private în componenţa cărora activează Comisiile medicale, la solicitarea în scris a persoanei, trebuie să prezinte toate informaţiile referitoare la starea de sănătate a acesteia.

41. Persoana examinată are dreptul de a contesta rezultatul privind aptitudinea în muncăla Consiliul Naţional de patologii profesionale în termen de 15 zile lucrătoare de la data primirii fişei de aptitudine.

42. Decizia Consiliului Naţional de patologii profesionale este eliberată persoanei supuse reexaminării medicale în termen până la 30 de zile lucrătoare de la data primirii contestaţiei.

43. Concluzia din procesul-verbal al Consiliul Naţional este consemnată în Fişa de aptitudine, în care au fost precizate rezultatele examenului medical contestat.

44. Dosarul medical, pe durata acţiunii contractului cu angajatorul se păstrează la Comisia medicală teritorială a Instituţiei Medico-Sanitare Publice/Private.

45. Dosarele medicale pot fi, la solicitarea în scris a angajatorului, transmise altei Instituţii Medico-Sanitare Publice/Private cu care a fost încheiat un nou contract.

46*.* Toate documentele referitoare la examenele medicale trebuie să fie păstrate în Instituţiile Medico-Sanitare Publice/Private cel puţin 30 de ani de la încetarea expunerii lucrătorului factorilor de risc profesional.

47. La schimbarea locului de munca în altă unitate economică, persoanei i se vor înmâna, la solicitare în scris, toate documentele referitoare la examenele medicale, pentru a fi transmise Instituţii Medico-Sanitare Publice/Private de la locul nou de muncă.

48. La întreruperea temporară sau definitivă a activităţii lucrătorului, Dosarul medical se păstrează în cadrul Instituţii Medico-Sanitare Publice/Private, unde s-au efectuat examenele medicale.

49. Preşedintele Comisiei medicale şi medicul de familie al persoanei, în cazul diagnosticării primare a bolii, se vor informa reciproc referitor la apariţia unor modificări în starea de sănătate a persoanei, conform formularului 027/e.

50. Preşedintele şi membrii Comisiilor medicale poartă răspundere juridică pentru veridicitatea datelor şi concluziilor emise.

51. Datele din dosarul medical sunt confidenţialeîn vederea respectăriilegislaţiei privind protecţia datelor cu caracter personal.